তথ্যবিবরণী নম্বর : ১৫৬

**চতুর্থ শিল্প বিপ্লবে শেখ হাসিনার নেতৃত্বে দেশ বিশ্বের সাথে : রাজশাহী হাইটেক পার্কে তথ্য ও সম্প্রচার মন্ত্রী**

রাজশাহী, ২৯ পৌষ (১৩ জানুয়ারি) :

প্রথম তিনটি শিল্প বিপ্লবে পিছিয়ে পড়লেও চতুর্থ শিল্প বিপ্লবে প্রধানমন্ত্রী শেখ হাসিনার নেতৃত্বে দেশ বিশ্বের সাথে সমান তালে এগিয়ে চলেছে বলেছেন তথ্য ও সম্প্রচার মন্ত্রী ড. হাছান মাহ্‌মুদ।

আজ রাজশাহী সফররত মন্ত্রী নগরীপ্রান্তের বুলনপাড়ায় স্থাপিত বঙ্গবন্ধু শেখ মুজিব হাই-টেক পার্কে যান। তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক, বাংলাদেশ হাইটেক পার্ক কর্তৃপক্ষের ব্যবস্থাপনা পরিচালক বিকর্ণ কুমার ঘোষ এ সময় উপস্থিত ছিলেন।

তথ্যমন্ত্রী বলেন, বাষ্পীয় ইঞ্জিন আবিষ্কারে প্রথম শিল্প বিপ্লবের ১৫০ বছর পর উপমহাদেশে বাষ্পীয় ইঞ্জিন আসে, দ্বিতীয় শিল্প বিপ্লবের ৮০ বছর পর উপমহাদেশে বিদ্যুৎ আসে, এমন কি তৃতীয় শিল্প বিপ্লবেরও প্রায় তিন চার দশক পর, মূলত ১৯৯৬ সালে প্রধানমন্ত্রী শেখ হাসিনা দেশ পরিচালনায় আসার পরই দেশে পার্সোনাল কম্পিউটারের যাত্রা সুগম হয়।

কিন্তু ইন্টারনেট, রোবোটিকসের চতুর্থ শিল্প বিপ্লবে আমরা পিছিয়ে নেই উল্লেখ করে ড. হাছান বলেন, ‘বঙ্গবন্ধুকন্যা জননেত্রী শেখ হাসিনার নেতৃত্বে আমরা বিশ্বের সাথে সমান তালে এগিয়ে চলেছি। এর পেছনে রয়েছে প্রধানমন্ত্রীর আইসিটি উপদেষ্টা সজীব ওয়াজেদ জয়ের ধারণা।’

সম্প্রচার মন্ত্রী বলেন, পদ্মা নাব্যতা হারানোর ফলে বন্দর থেকে রাজশাহীর দূরত্ব অনেক বেড়ে যাওয়ায় এখানে ভারি শিল্প গড়ে তোলা না গেলেও প্রধানমন্ত্রী শেখ হাসিনার নির্দেশে এখানে গড়ে তোলা হচ্ছে বিশাল আইটি হাব। রাজশাহী হয়ে উঠছে টেক-সিটি।

উল্লেখ্য, গত মাসে (১২ ডিসেম্বর ২০২২) বঙ্গবন্ধু শেখ মুজিব হাই-টেক পার্কে জয় সিলিকন টাওয়ার, বঙ্গবন্ধু ডিজিটাল মিউজিয়াম এবং স্টার সিনেপ্লেক্স স্থাপনা তিনটি ভার্চুয়াল উপায়ে উদ্বোধন করেন প্রধানমন্ত্রী।

প্রতিমন্ত্রী পলক জানান, ২০১৭ সালের ১৪ সেপ্টেম্বর প্রধানমন্ত্রী শেখ হাসিনা রাজশাহীতে প্রায় ৩৩৫ কোটি টাকা ব্যয়ে বঙ্গবন্ধু শেখ মুজিব হাই-টেক পার্ক প্রকল্পের ভিত্তিপ্রস্তর স্থাপন করেছিলেন। এখানে প্রায় ১৪ হাজার মানুষের কর্মসংস্থানের সুযোগ সৃষ্টি হয়েছে, যা রাজশাহী অঞ্চলের আর্থ-সামাজিক উন্নয়নে ব্যাপক ভূমিকা রাখবে।

**রাজশাহীতে স্টার সিনেপ্লেক্স’র যাত্রা শুরু**

রাজশাহীর বঙ্গবন্ধু শেখ মুজিব হাই-টেক পার্কের জয় সিলিকন টাওয়ারে স্টার সিনেপ্লেক্সের শাখাটির কার্যক্রম উদ্বোধন করেছেন তথ্যমন্ত্রী ড. হাছান মাহ্‌মুদ।

আজ স্টার সিনেপ্লেক্সের চেয়ারম্যান মাহবুব রহমানের সভাপতিত্বে আয়োজিত অনুষ্ঠানে প্রধান অতিথি হিসেবে মন্ত্রী হাছান মাহ্‌মুদ তার সাথে বিশেষ অতিথি তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক, নাটোর-২ আসনের এমপি শফিকুল ইসলাম শিমুল, অভিনেত্রী আজমেরী হক বাঁধন ও আমন্ত্রিত অতিথিদের নিয়ে কেক কেটে এ শাখার যাত্রা উদ্বোধন করেন। শনিবার থেকে দর্শকরা সিনেমা দেখতে পারবেন।

তথ্য ও সম্প্রচার মন্ত্রী বলেন, সিনেমা শিল্প তাঁর মন্ত্রণালয়ের দায়িত্বাধীন তাই নতুন সিনেমা এবং সিনেমা হলের আত্মপ্রকাশ বিশেষ আনন্দের। হাছান মাহ্‌মুদ বলেন, বঙ্গবন্ধুর হাত ধরেই ১৯৫৭ সালে দেশে সিনেমা শিল্পের গোড়াপত্তন। বঙ্গবন্ধুকন্যার আন্তরিকতায় সিনেমা শিল্প আবার প্রাণ ফিরে পেয়েছে। শিগগিরই আমাদের সিনেমা বিশ্বাঙ্গনে উন্নত স্থান করে নেবে।

আমাদের শিল্পী, পরিচালক ও কলাকুশলীরা আন্তর্জাতিক অঙ্গনেও অনেক পুরস্কৃত হয়েছেন এবং হচ্ছেন উল্লেখ করে তিনি বলেন, ‘কলকাতায় বাংলাদেশ চলচ্চিত্র উৎসবে দুপুর ১টায় ‘হাওয়া’ সিনেমা দেখার জন্য সকাল ৯টা থেকে মানুষকে লাইনে দাঁড়াতে দেখে আমি বিস্মিত ও আনন্দিত হয়েছি।’ এ সময় স্টার সিনেপ্লেক্সের ১০০ সিনেপ্লেক্স স্থাপনের উদ্যোগের প্রশংসা করেন তথ্যমন্ত্রী।

অনুষ্ঠান শেষে ‘অবতার : ওয়ে অভ দ্য ওয়াটার’ সিনেমাটি প্রদর্শিত হয়।

#

আকরাম/এনায়েত/মোশারফ/আব্বাস/২০২৩/২১৪৪ ঘণ্টা

তথ্যবিবরণী নম্বর: ১৫৫

**টেকসই উন্নয়নের জন্য শেখ হাসিনার বিকল্প নেই**

 **---পানিসম্পদ প্রতিমন্ত্রী**

বরিশাল, ২৯ পৌষ (১৩ জানুয়ারি):

পানিসম্পদ প্রতিমন্ত্রী জাহিদ ফারুক বলেছেন, প্রধানমন্ত্রী শেখ হাসিনার সরকার ক্ষমতায় থাকলে যে সকল ভাতা অসহায় সাধারণ মানুষ পাচ্ছেন তা অব্যাহত থাকবে। তাই আগামী নির্বাচনে পুনরায় আওয়ামী লীগের মনোনীত নৌকার প্রার্থীকে ভোট দিয়ে উন্নয়নের ধারা অব্যাহত রাখতে হবে। বর্তমান সরকারের মতো এই রকম টেকসই উন্নয়ন এর আগে কখনোই হয়নি উল্লেখ করে তিনি বলেন, টেকসই উন্নয়নের জন্য শেখ হাসিনার বিকল্প নেই। দেশের জনগণের ভাগ্য পরিবর্তনে শেখ হাসিনা অগ্রণী ভূমিকা পালন করছেন।

প্রতিমন্ত্রী আজ বরিশাল পানি উন্নয়ন বোর্ডের রেস্ট হাউজের শেখ রাসেল স্মৃতি মিলনায়তনে শীতার্তদের মাঝে কম্বল বিতরণ অনুষ্ঠানে এসব কথা বলেন।

প্রতিমন্ত্রী বলেন, বঙ্গবন্ধুকন্যা প্রধানমন্ত্রী শেখ হাসিনার সরকার আগামীর বাংলাদেশকে স্মার্ট বাংলাদেশ হিসেবে গড়ে তুলতে চায়। সবাই প্রতিটি কাজ অনলাইনে করতে শিখবে, ইকোনমি হবে ই-ইকোনমি, যাতে সম্পূর্ণ অর্থ ব্যবস্থাপনা ডিজিটাল ডিভাইসে করা যাবে। প্রধানমন্ত্রী শেখ হাসিনার নেতৃত্বে যেভাবে ডিজিটাল বাংলাদেশ গঠিত হয়েছে, তেমনি ভাবে তাঁর নেতৃত্বেই স্মার্ট বাংলাদেশ গঠিত হবে। স্মার্ট বাংলাদেশের জন্য প্রয়োজন স্মার্ট নাগরিক, এ জন্য আপনাদের সন্তানদের স্মার্ট নাগরিক হিসেবে গড়ে তুলতে হবে।

জাহিদ ফারুক আরো বলেন, দেশের জনগণের উন্নয়ন চাইলে পুনরায় আওয়ামী লীগকে ক্ষমতায় আনতে হবে। এদেশের মানুষ একমাত্র বঙ্গবন্ধু কন্যা শেখ হাসিনার নেতৃত্বে ঐক্যবদ্ধ। এ কারণে আগামী নির্বাচনেও জননেত্রী শেখ হাসিনা আবার ক্ষমতায় আসবেন। দেশবিরোধীদের আর কোনো দিন এদেশের রাষ্ট্রীয় ক্ষমতায় আনবে না জনগণ।

এসময় উপস্থিত ছিলেন বাংলাদেশ আওয়ামী লীগ বরিশাল মহানগর শাখার সদস্য ও বরিশাল মহানগর আওয়ামী যুবলীগের আহ্বায়ক মোঃ নিজামুল ইসলাম নিজাম ও যুগ্ম আহ্বায়ক বিশিষ্ট সমাজসেবক আলহাজ মাহমুদুল হক খান মামুন, বিসিসি’র ২৬ নং ওয়ার্ড কাউন্সিলর হুমায়ুন কবীর, ২৯ নং ওয়ার্ড কাউন্সিলর ফরিদ আহমেদ, ১২ নং ওয়ার্ড কাউন্সিলর জাকির হোসেন ভুলু, ৪ নং ওয়ার্ড কাউন্সিলর তৌহিদুল ইসলাম বাদশা, ২৩ নং ওয়ার্ড কাউন্সিলর এনামুল হক বাহার, ২৮ নং ওয়ার্ড কাউন্সিলর রুবেল হাওলাদারসহ বরিশাল জেলা ও মহানগর আওয়ামী লীগের অঙ্গ সংগঠনের নেতৃবৃন্দ।

পরে প্রতিমন্ত্রী প্রতিবন্ধী ইউসুফ ও মোঃ সোহাগকে দু’টি রিক্সা প্রদান করেন।

#

গিয়াস/রাহাত/রফিকুল/লিখন/২০২২/১৮৪৫ঘণ্টা

তথ্যবিবরণী নম্বর: ১৫৪

**আতফুল হাই শিবলী স্মারকগ্রন্থের মোড়ক উন্মোচন করলেন পররাষ্ট্রমন্ত্রী**

ঢাকা, ২৯ পৌষ (১৩ জানুয়ারি):

পররাষ্ট্রমন্ত্রী ড. এ কে আব্দুল মোমেন বলেছেন, প্রয়াত অধ্যাপক ড. আতফুল হাই শিবলী খুব পরোপকারী মানুষ ছিলেন। অন্যের উপকার করতে পারলে খুশি হতেন। মানুষের সাথে সহজেই মিশতে পারতেন এবং আপন করে নিতেন।

আজ বাংলা একাডেমির কবি শামসুর রাহমান মিলনায়তনে রাজশাহী বিশ্ববিদ্যালয় ইতিহাস এ্যালামনাই এসোসিয়েশন আয়োজিত আতফুল হাই শিবলী স্মারকগ্রন্থের মোড়ক উন্মোচন, আলোচনা ও দোয়া অনুষ্ঠানে প্রধান অতিথির বক্তব্যে মন্ত্রী এসব কথা বলেন।

ড. মোমেন বলেন, শিবলীর মনটা ছিল অনুসন্ধিৎসু। ছোট বোনের স্বামী হলেও তিনি ছিলেন আমার সহকর্মী ও বন্ধুর মতো। শিবলী একজন পরিপূর্ণ ও সফল মানুষ ছিলেন। তিনি যখন করোনায় আক্রান্ত হয়ে হাসপাতালে অসুস্থ ছিলেন তখনও অন্যের উপকারের জন্য চিন্তা করতেন। তার মতো মানুষকে হারানো আমাদের পরিবার এবং দেশের জন্য এক অপূরণীয় ক্ষতি।

রাজশাহী বিশ্ববিদ্যালয় ইতিহাস অ্যালামনাই এসোসিয়েশনের সভাপতি ড. মোঃ মাহবুবুর রহমানের সভাপতিত্বে অনুষ্ঠানে আতফুল হাই শিবলীর স্মৃতিচারণ করে বক্তব্য রাখেন অধ্যাপক ড. মুনতাসীর মামুন, জাতীয় অধ্যাপক ডা. শাহলা খাতুন, অধ্যাপক আতফুল হাই শিবলীর সহধর্মিণী নাজিয়া শিবলী, রাজশাহী বিশ্ববিদ্যালয় ইতিহাস অ্যালামনাই এসোসিয়েশনের সাধারণ সম্পাদক মাহমুদা খাতুন এবং আতফুল হাই শিবলীর সহকর্মী ও শিক্ষার্থীবৃন্দ।

অনুষ্ঠানে রাজশাহী বিশ্ববিদ্যালয় ইতিহাস অ্যালামনাই এসোসিয়েশনের উদ্যোগে প্রকাশিত আতফুল হাই শিবলী স্মারকগ্রন্থের মোড়ক উন্মোচন করেন পররাষ্ট্রমন্ত্রী ড. মোমেন। অনুষ্ঠানের শেষাংশে প্রয়াত আতফুল হাই শিবলীর রুহের মাগফেরাত কামনা করে দোয়া করা হয়।

#

মোহসিন/রাহাত/রফিকুল/লিখন/২০২২/১৮০৫ঘণ্টা

তথ্যবিবরণী নম্বর : ১৫৩

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৯ পৌষ (১৩ জানুয়ারি) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে ১৫ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৫১ শতাংশ। এ সময় ২ হাজার ৯৩৯ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪১ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৮৯ হাজার ৩০৭ জন।

#

কবীর/রাহাত/রফিকুল/রেজাউল/২০২৩/১৭০০ ঘণ্টা

তথ্যবিবরণী নম্বর : ১৫২

**আমাদের সমাবেশে বিএনপি গ্রেনেড-বোমা মেরেছে**

**আর আমরা তাদের সমাবেশে নিরাপত্তা দেই**

 **--তথ্য ও সম্প্রচার মন্ত্রী**

রাজশাহী, ২৯ পৌষ (১৩ জানুয়ারি) :

আওয়ামী লীগের যুগ্ম সাধারণ সম্পাদক এবং তথ্য ও সম্প্রচার মন্ত্রী ড. হাছান মাহ্‌মুদ বলেছেন, ‘আমরা বিএনপিকে তাদের জনসভায় নিরাপত্তা দিয়েছি, আর তারা আমাদের উপর বোমা হামলা চালিয়েছে, গ্রেনেড হামলা চালিয়েছে। এটিই হচ্ছে তাদের সাথে আমাদের পার্থক্য।’

তথ্যমন্ত্রী বলেন, ‘আমরা জনগণের শক্তিতে বলীয়ান। আর তারা ষড়যন্ত্র আর অস্ত্রের শক্তিতে বিশ্বাস করে। সুতরাং জনতার শক্তিতে যেন সমস্ত অপশক্তি দূরীভূত হয়, সেটিই ২৯ তারিখে রাজশাহীর জনসভায় দেখিয়ে দিতে হবে।’

আগামী ২৯ জানুয়ারি প্রধানমন্ত্রীর রাজশাহী সফরের প্রস্তুতি উপলক্ষ্যে স্থানীয় নেতৃবৃন্দের সাথে মতবিনিময় ও মাঠ পরিদর্শনের জন্য আজ রাজশাহীতে পৌঁছান আওয়ামী লীগের রাজশাহী ও রংপুর বিভাগের সাংগঠনিক দায়িত্বপ্রাপ্ত দলের যুগ্ম সাধারণ সম্পাদক হাছান মাহ্‌মুদ। রাজশাহী মেডিকেল কলেজের কায়ছার রহমান অডিটোরিয়ামে মতবিনিময় সভায় তিনি এসব কথা বলেন।

ড. হাছান বলেন, ‘বিএনপি সারা দেশে বিভিন্ন ভাবে জনসভা করেছে। আমরা সহায়তা করেছি। আমরা সহায়তা না করলে তারা নির্বিঘ্নে এই জনসভা করতে পারত না। আর আমরা যখন বিরোধী দলে ছিলাম, তারা যখন ক্ষমতায় ছিল, তখন আমাদের জনসভায় ২০০৪ সালের ২১ আগস্ট গ্রেনেড হামলায় ২৪ জন নিহত, চারশ’ জনের বেশি আহত হয়েছে, শেখ হাসিনার জনসভাসহ আমাদের বিভিন্ন জনসভায় বোমা হামলা হয়েছে। শেখ হেলালের জনসভায় হামলা করে এক ডজন মানুষকে হত্যা করা হয়েছে, কিবরিয়া সাহেব, আহসান উল্লাহ মাস্টারের জনসভায় হামলা করে তাঁদেরকে হত্যা করা হয়েছে, সুরঞ্জিত সেন গুপ্তের জনসভায় হামলা হয়েছে।’

তথ্যমন্ত্রী বলেন, ‘আমরা রাসেল স্কয়ারে চল্লিশ-পঞ্চাশ জন জমা হলেই লাঠিপেটা করা হয়েছে। জাতীয় সংসদের নবনির্বাচিত উপনেতা মতিয়া চৌধুরী, তৎকালীন সাবেক স্বরাষ্ট্রমন্ত্রী মোহাম্মদ নাসিমকেও লাঠিপেটা করা হয়েছে। কই, তাদের কোনো নেতার গায়ে কোনো আঁচড় পড়েছে! পড়ে নাই। এটিই হচ্ছে তাদের সাথে আমাদের পার্থক্য।’

এসময় আওয়ামী লীগ সভাপতি শেখ হাসিনার জনসভা সফল করতে পুরো রাজশাহী বিভাগ জুড়ে সাংস্কৃতিক কর্মকাণ্ডের মাধ্যমে দেশের উন্নয়ন ও সরকারের সাফল্য তুলে ধরার জন্য নেতাকর্মীদের পরামর্শ দেন হাছান মাহ্‌মুদ। তিনি বলেন, এতে মানুষ উৎসাহিত হবে এবং স্বতঃস্ফূর্তভাবে সমাবেশে যোগ দেবে।

-২-

**বিএনপির কর্মসূচি ১৪ বছরের বিফল আন্দোলনের ধারাবাহিকতা ছাড়া কিছু নয়**

তথ্যমন্ত্রী এর আগে রাজশাহী সার্কিট হাউজে সাংবাদিকদের বিভিন্ন প্রশ্নের জবাব দেন। আগামী ১৬ জানুয়ারি বিএনপির দেশব্যাপী বিক্ষোভ নিয়ে প্রশ্নে তিনি বলেন, বিএনপির সামনের কর্মসূচিও গত ১৪ বছর ধরে তারা যে নানা ধরনের আন্দোলনের ঘোষণা দিয়েছে তারই ধারাবাহিকতা ছাড়া আর কিছু হবে না। কয়েকদিন আগে বিএনপি যে অবস্থান কর্মসূচি পালন করল বা আগামী ১৬ তারিখে যে মিছিল, সেগুলো হাঁকডাক ছাড়া আর কিছু না।

আওয়ামী লীগের এই শীর্ষ নেতা বলেন, ‘আমরা জনগণকে সাথে নিয়ে রাজনীতি করি। আমাদের শক্তি জনগণ। এবং সাম্প্রতিক সময়েও আপনারা দেখেছেন সমগ্র বাংলাদেশে যে জনসভাগুলো আমরা করেছি, সেখানে লাখ লাখ লোকের সমাবেশ। অর্থাৎ জনগণ যে আমাদের সাথে আছে, সেটি সাম্প্রতিক সময়েও বিভিন্ন সমাবেশে প্রতীয়মান হয়েছে।’

**উন্নত দেশের তুলনায় বিদ্যুতের মূল্যবৃদ্ধি কম**

বিদ্যুতের মূল্যের কয়েক দফা বৃদ্ধি নিয়ে প্রশ্নের জবাবে সম্প্রচারমন্ত্রী বলেন, ‘সারা বিশ্বে জ্বালানির মূল্য বৃদ্ধি পেয়েছে। আমাদের বিদ্যুৎখাত এখনো জীবাশ্ম জ্বালানি নির্ভর। কন্টিনেন্টাল ইউরোপ এবং যুক্তরাজ্যে জ্বালানির মূল্য বৃদ্ধির কারণে বিদ্যুতের রেশনিং করা হচ্ছে, দাম বাড়ানো হচ্ছে। আমাদের দেশে কিন্তু সেইভাবে দাম বাড়ানো হয়নি।’

ড. হাছান জানান, ‘বিদ্যুৎখাতে আমাদের সরকার হাজার হাজার কোটি টাকা ভর্তুকি দিচ্ছে। এবং জনগণের যেন অসুবিধা না হয়, তাদের যেন সুলভ মূল্যে বিদ্যুৎ দেওয়া যায়, সে জন্যই এই ভর্তুকি। সেই ভর্তুকি কিছুটা কমানোর জন্য বিদ্যুতের মূল্য সামান্য বৃদ্ধির প্রস্তাব করা হয়েছে। সেটিও উন্নত দেশগুলোর তুলনায় অনেক কম।’

**২৯ জানুয়ারি রাজশাহী হবে সমাবেশের শহর**

আগামী ২৯ জানুয়ারি রাজশাহীতে প্রধানমন্ত্রীর জনসভা আয়োজন নিয়ে প্রশ্নে হাছান মাহ্‌মুদ বলেন, ‘২৯ তারিখে যে জনসভা হতে যাচ্ছে, সে দিন রাজশাহী শহর লোকে লোকারণ্য হয়ে যাবে। সমাবেশ মাঠে হবে, কিন্তু পুরো শহরই সে দিন সমাবেশে পরিণত হবে। লাখ লাখ লোক হবে।’

আওয়ামী লীগের রাজশাহী মহানগর সভাপতি বীর মুক্তিযোদ্ধা মোহাম্মদ আলী কামালের সভাপতিত্বে মতবিনিময় সভায় দলের সভাপতিমণ্ডলীর সদস্য ও রাজশাহী সিটি কর্পোরেশনের মেয়র এএইচএম খায়রুজ্জামান লিটন প্রধান অতিথি হিসেবে ও অন্যান্যের মধ্যে সাংগঠনিক সম্পাদক এস এস কামাল হোসেন, খাদ্যমন্ত্রী সাধন চন্দ্র মজুমদার, পররাষ্ট্র প্রতিমন্ত্রী মোঃ শাহরিয়ার আলম, তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক, জাতীয় সংসদের হুইপ শামসুল হক টুকু, আওয়ামী লীগের স্বাস্থ্য ও জনস্বাস্থ্য বিষয়ক সম্পাদক ডা. রোকেয়া সুলতানা, স্থানীয় সংসদ সদস্যবৃন্দ, রাজশাহী মহানগর ও জেলা আওয়ামী লীগ নেতৃবৃন্দ যোগ দেন।

#

আকরাম/রাহাত/রফিকুল/রেজাউল/২০২৩/১৬৫৫ ঘণ্টা

তথ্যবিবরণী নম্বর: ১৫১

**হলিডে মার্কেটে এসএমই খাতের উদ্যোক্তাদের অংশগ্রহণ নিশ্চিত করতে হবে**

 **-- বাণিজ্যমন্ত্রী**

 ঢাকা, ২৯ পৌষ (১৩ জানুয়ারি):

বাণিজ্যমন্ত্রী টিপু মুনশি বলেছেন, নতুন চিন্তা, নতুন উদ্যোগ হলিডে মার্কেট। উন্নত বিশ্বের আদলে এ ধরনের হলিডে মার্কেট উদ্যোক্তা এবং ভোক্তাদের উৎসাহিত করবে। এসএমই খাতে আমাদের অনেক উদ্যোক্তা সৃষ্টি হয়েছে, উৎপাদিত পণ্যের মানও বেশ ভালো। এ সকল উদ্যোক্তাকে আমাদের উৎসাহিত করা প্রয়োজন। এখাতে এসএমই খাতের উদ্যোক্তাদের অবদান এখনও ২৫ ভাগের মধ্যে, বাজারে প্রভাব ফেলতে এ অবদান ৫০ ভাগ হওয়া দরকার। তিনি বলেন, এসএমই খাতের বেশির ভাগ উদ্যোক্তা মহিলা। সে কারণে হলিডে মার্কেটে অবদান রাখার জন্য মহিলাদের বেশি সুযোগ দিতে হবে।

মন্ত্রী আজ ঢাকা আগারগাওঁয়ে আইসিটি রোডে এসএমই খাতের উদ্যোক্তাদের পণ্য বিক্রয়ের উদ্দেশ্যে ঢাকা উত্তর সিটি করপোরেশনের উদ্যোগে পাইলট প্রকল্প হিসেবে ‘ডিএনসিসি ঐক্য হলিডে মার্কেট’ এর উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

টিপু মুনশি বলেন, এসএমই খাতের উদ্যোক্তাদের পণ্য বিক্রয়ের উদ্দেশ্যে ঢাকা উত্তর সিটি করপোরেশনের উদ্যোগ ডিএনসিসি ঐক্য হলিডে মার্কেট এর কার্যক্রম সফল করতে আমাদের নিজ নিজ অবস্থান থেকে অবদান রাখতে হবে। এখানে এমন একটি পরিবেশ সৃষ্টি করতে হবে যাতে উদ্যোক্তা এবং ভোক্তা আগ্রহ নিয়ে ডিএনসিসি ঐক্য হলিডে মার্কেটে আসেন।

উল্লেখ্য, ডিএনসিসি ঐক্য হলিডে মার্কেট আগারগাঁও পর্যটন ভবন থেকে নির্বাচন কমিশন ভবন পর্যন্ত রাস্তার দু’পাশে সাপ্তাহিক ছুটির দিন শুক্রবার ও শনিবার বসবে। ডিএনসিসি এবং ঐক্য ফাউন্ডেশন এ মার্কেট পরিচালনা করছে। রাস্তার দু’পাশে ৫০টি করে মোট একশতটি স্টল থাকবে। হলিডে মার্কেটে চামড়াজাত পণ্য, পাটজাত পণ্য, হস্তশিল্প, ফ্যাশন ও লাইফ স্টাইল পণ্য, হোমডেকর পণ্য, অর্গানিক কৃষি পণ্য, পার্বত্য অঞ্চলের কৃষি পণ্য পাওয়া যাবে।

ঢাকা উত্তর সিটি করপোরেশনের মেয়র মোঃ আতিকুল ইসলামের সভাপতিত্বে অনুষ্ঠানে বক্তব্য রাখেন ঢাকা উত্তর সিটি করপোরেশনের প্রধান নির্বাহী কর্মকর্তা (অতিরিক্ত সচিব) মোঃ সেলিম রেজা, অনুষ্ঠানে বিশেষ অতিথির বক্তব্য রাখেন ঢাকা মেট্রোপলিটন পুলিশের অতিরিক্ত পুলিশ কমিশনার মীর রেজাউল আলম। এছাড়া ঢাকা উত্তর সিটি করপোরেশনের ২৮ নম্বর ওয়ার্ডের কাউন্সিলর হাজী মোঃ ফোরকান হোসেন অনুষ্ঠানে বক্তব্য রাখেন।

#

বকসী/রাহাত/রফিকুল/লিখন/২০২২/১৬৫৭ঘণ্টা

তথ্যবিবরণী নম্বর : ১৫০

**তরুণদের নৈতিক অবক্ষয় রোধ ও জঙ্গিবাদ রুখতে সংস্কৃতি চর্চা অন্যতম হাতিয়ার**

 **-কে এম খালিদ**

ঢাকা, ২৯ পৌষ (১৩ জানুয়ারি) :

সংস্কৃতি বিষয়ক প্রতিমন্ত্রী কে এম খালিদ বলেছেন, তরুণদের নৈতিক অবক্ষয়, সন্ত্রাস ও জঙ্গিবাদ রুখতে সংস্কৃতি চর্চা হতে পারে অন্যতম হাতিয়ার। সেজন্য বর্তমান সরকার তৃণমূল পর্যায়ে সংস্কৃতি চর্চার প্রসারে বিভিন্ন উদ্যোগ গ্রহণ ও বাস্তবায়ন করে যাচ্ছে।

প্রতিমন্ত্রী আজ রাজধানীর মোহাম্মদপুরে সেন্ট যোসেফ ইন্টারন্যাশনাল স্কুলে দু’দিনব্যাপী আন্তঃস্কুল সাংস্কৃতিক প্রতিযোগিতা উদ্বোধন অনুষ্ঠানে প্রধান অতিথির বক্তব্যে এসব কথা বলেন।

প্রতিমন্ত্রী আরো বলেন, এক সময় গ্রামে সকাল হলেই গানের আওয়াজ শোনা যেতো। নানা কারণে সেটি কমে এসেছে। এজন্য তিনি সেন্ট যোসেফ ইন্টারন্যাশনাল স্কুলে এধরনের সাংস্কৃতিক প্রতিযোগিতা ও উৎসব আয়োজনকে তিনি সাধুবাদ জানান। ছাত্র-ছাত্রীদের আগামী দিনে দেশ ও জাতির কাণ্ডারী উল্লেখ করে তিনি তাদেরকে নেতৃত্বের গুণাবলী অর্জনের আহ্বান জানান।

সেন্ট যোসেফ ইন্টারন্যাশনাল স্কুলের অধ্যক্ষ ব্রাদার চন্দন বি গোমেজের সভাপতিত্বে অনুষ্ঠানে বক্তৃতা করেন সংসদ সদস্য ক্রিকেট ব্যক্তিত্ব নাইমুর রহমান দুর্জয় ও সংগীত শিল্পী সুজিত মোস্তফা। স্বাগত বক্তব্য রাখেন স্কুলের পরিচালক জ্যোতি এফ গোমেজ।

#

ফয়সল/জুলফিকার/রবি/বুদ্ধ/শামীম/২০২৩/১৪৫১ ঘণ্টা